Document ID: 32009R0302

РЕГЛАМЕНТ (ЕО) № 302/2009 НА СЪВЕТА
от 6 април 2009 година
относно многогодишен план за възстановяване на червения тон в източната част на Атлантическия океан и в Средиземно море, за изменение на Регламент (ЕО) № 43/2009 и за отмяна на Регламент (ЕО) № 1559/2007
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 37 от него,
като взе предвид предложението на Комисията,
като взе предвид становището на Европейския парламент (1),
като има предвид, че:
(1)
От 14 ноември 1997 г. Общността е страна по Международната конвенция за опазване на рибата тон в Атлантическия океан (2) (наричана по-долу „Конвенцията“).
(2)
На 16-ото си специално заседание през ноември 2008 г. Международната комисия за опазване на рибата тон в Атлантическия океан (ICCAT) прие Препоръка 08-05 за установяване на нов план за възстановяване на червения тон в източната част на Атлантическия океан и в Средиземно море, чийто срок изтича през 2022 г. и който заменя плана за възстановяване, приет през 2006 г.
(3)
С цел да се възстанови запасът, новият план за възстановяване на ICCAT предвижда постепенно намаляване на равнището на общия допустим улов от 2007 г. до 2011 г., ограничения на риболова в определени зони и периоди, нов минимален размер за червения тон, мерки относно спортните и любителските риболовни дейности, мерки, насочени към капацитета за риболов и отглеждане, както и засилени контролни мерки и прилагане на схемата на ICCAT за съвместни международни инспекции, за да се гарантира ефективността на плана за възстановяване.
(4)
Следователно е необходимо новият план за възстановяване на IССАТ да бъде изпълнен посредством регламент за установяване на план за възстановяване, както е предвидено в член 5 от Регламент (ЕО) № 2371/2002 на Съвета от 20 декември 2002 г. относно опазването и устойчивата експлоатация на рибните ресурси в рамките на общата политика в областта на рибарството (3), който следва да влезе в сила преди началото на основния риболовен сезон.
(5)
Планът за възстановяване на IССАТ от 2006 г. бе включен в законодателството на Общността с Регламент (ЕО) № 1559/2007 на Съвета от 17 декември 2007 г. за установяване на многогодишен план за възстановяване на ресурсите от червен тон в източната част на Атлантическия океан и в Средиземно море (4). Приемането от страна на ICCAT на новия план за възстановяване на червения тон налага изменение на Регламент (ЕО) № 43/2009 на Съвета от 16 януари 2009 г. за установяване на възможностите за риболов на определени рибни запаси и групи от рибни запаси за 2009 г. и свързаните с тях условия, приложими във водите на Общността и за корабите на Общността във води, които подлежат на ограничения на улова (5) и отмяна на Регламент (ЕО) № 1559/2007 и неговата замяна с настоящия регламент.
(6)
Предвид неотложния характер на въпроса е необходимо да се предостави изключение от прилагането на шестседмичния срок, посочен в точка I.3 от Протокола за ролята на националните парламенти в Европейския съюз, приложен към Договора за създаване на Европейския съюз, Договора за създаване на Европейската общност и Договора за създаване на Европейската общност за атомна енергия,
ПРИЕ НАСТОЯЩИЯ РЕГЛАМЕНТ:
ГЛАВА I
ОБЩИ РАЗПОРЕДБИ
Член 1
Приложно поле и цел
Настоящият регламент определя общите правила за прилагане от страна на Общността на многогодишен план за възстановяване на червения тон (Thunnus thynnus), за който съществува препоръка на Международната комисия за опазване на рибата тон в Атлантическия океан (ICCAT).
Настоящият регламент се прилага за червения тон в източната част на Атлантическия океан и в Средиземно море.
Целта на този план за възстановяване е да се постигне биомаса, отговаряща на максималния устойчив улов, с вероятност по-голяма от 50 %.
Член 2
Определения
За целите на настоящия регламент се прилагат следните определения:
а)
„ДС“ означава договарящи страни по конвенцията, както и сътрудничещи страни, които не са договарящи страни по конвенцията, организации или риболовни организации;
б)
„риболовен кораб“ означава всеки кораб, използван или предназначен за използване за целите на търговската експлоатация на ресурсите от червен тон, включително кораби за улов, за преработка на риба, помощни кораби, кораби влекачи, кораби, участващи в трансбордиране, и транспортни кораби, оборудвани за транспортирането на продукти от риба тон и допълнителни кораби, с изключение на кораби контейнери;
в)
„кораб за улов“ означава кораб, използван за целите на търговския риболов на ресурсите от червен тон;
г)
„допълнителен кораб“ означава всеки кораб, използван за транспортиране на мъртва риба червен тон (непреработена) от клетка до определено пристанище;
д)
„кораб за преработка“ означава кораб, на борда на който продуктите от риболов подлежат на една или повече от следните операции преди опаковането им: филетиране или нарязване, замразяване и/или обработка;
е)
„извършващ активен риболов“ означава, че корабът за улов има за цел риболов на червен тон през даден риболовен сезон;
ж)
„съвместна риболовна операция“ означава всяка операция между два или повече кораба за улов, плаващи под флага на различни ДС или на различни държави-членки или на една и съща държава-членка, при която уловът на един кораб за улов се приписва на един или повече други кораби за улов съгласно коефициент на разпределение;
з)
„дейности по прехвърляне“ означава:
i)
всяко прехвърляне на жив червен тон от мрежата или клетка на кораб за улов в транспортна клетка;
ii)
всяко прехвърляне на жив червен тон от транспортна клетка в друга транспортна клетка;
iii)
всяко прехвърляне на мъртъв червен тон от транспортна клетка или мрежа на кораб за улов на допълнителен кораб;
iv)
всяко прехвърляне от рибно стопанство за червен тон или от капан за риба тон на кораб за преработка, транспортен кораб или на сушата;
v)
всяко прехвърляне на транспортна клетка от кораб влекач на друг кораб влекач;
и)
„капан за риба тон“ означава неподвижно, закотвено за дъното съоръжение, обикновено снабдено с направляваща мрежа, която насочва рибата към заградено място;
й)
„поставяне в клетки“ означава прехвърляне на червен тон от транспортна клетка в клетки за угояване и отглеждане;
к)
„угояване“ означава поставяне в клетки на червен тон за кратък период (обикновено два до шест месеца) с цел най-вече увеличаване на съдържанието на мазнини на рибата;
л)
„отглеждане“ означава поставяне в клетки на червен тон за повече от една година с цел увеличаване на общата биомаса;
м)
„трансбордиране“ означава разтоварване на целия или на част от червения тон на борда на риболовен кораб на друг риболовен кораб;
н)
„спортен риболов“ означава риболов с нетърговска цел, извършван от членове на национална спортна организация или от лица, които притежават национален спортен лиценз;
о)
„любителски риболов“ означава риболов с нетърговска цел, чиито участници не членуват в национална спортна организация и не притежават национален спортен лиценз;
п)
„Задача II“ означава задача II, определена от ICCAT в Оперативно ръководство за статистика и изследване на рибата тон и подобните ѝ видове в Атлантическия океан (Трето издание, ICCAT, 1990 г.).
Член 3
Дължина на корабите
Всички дължини на кораби, посочени в настоящия регламент, се разбират като обща дължина.
ГЛАВА II
ВЪЗМОЖНОСТИ ЗА РИБОЛОВ
Член 4
Условия, свързани с възможностите за риболов
1. Всяка държава-членка взема необходимите мерки, за да гарантира, че риболовното усилие на нейните кораби за улов и капани е съизмеримо с възможностите за риболов на червен тон, с които държавата-членка разполага в източната част на Атлантическия океан и в Средиземно море.
2. Всяка държава-членка съставя годишен риболовен план за корабите за улов и капаните за червен тон в източната част на Атлантическия океан и в Средиземно море.
3. Годишният риболовен план определя по-специално:
а)
корабите за улов с дължина над 24 m, включени в списъка, посочен в член 14, и индивидуалната квота, която им е разпределена, и метода, използван за разпределяне на квотата, както и мярката за гарантиране на спазването на индивидуалната квота;
б)
по отношение на корабите за улов с дължина под 24 m и на капаните - най-малко квотата, разпределена на организации на производителите или на групи кораби, извършващи риболов с подобно съоръжение.
4. Годишният риболовен план се предава на Европейската комисия (наричана по-долу „Комисията“) не по-късно от 31 януари всяка година. Комисията изпраща риболовните планове на секретариата на ICCAT до 1 март всяка година.
5. Всяка последваща промяна в годишния риболовен план или в специфичния метод за управление на разпределената квота се предава на Комисията най-малко 13 дни преди да се пристъпи към дейността, съответстваща на промяната. Комисията изпраща тази промяна на секретариата на ICCAT най-малко 10 дни преди да се пристъпи към дейността, съответстваща на промяната.
6. Държавата-членка на флага предприема действието по настоящия параграф, когато кораб, плаващ под нейния флаг:
а)
не е спазил изискването за докладване, посочено в член 20;
б)
е извършил нарушение, посочено в член 33.
Държавата-членка на флага гарантира извършването на физическа инспекция под нейно ръководство в нейните пристанища или от друго лице, определено от държавата-членка на флага, когато корабът не е в едно от нейните пристанища.
Държавата-членка на флага отнема разрешението за риболов на червен тон може да изисква от кораба да се отправи незабавно към определено от нея пристанище, когато индивидуалната квота бъде счетена за изчерпана.
7. Не по-късно от 15 септември всяка година държавите-членки докладват на Комисията за изпълнението на годишните си риболовни планове за същата година. Тези доклади включват:
а)
списък на корабите за улов, действително извършващи активни риболовни дейности, свързани с червен тон, в източната част на Атлантическия океан и в Средиземно море;
б)
улова на всеки кораб за улов; и
в)
общия брой дни, през които всеки кораб за улов е извършвал риболов в източната част на Атлантическия океан и в Средиземно море.
Комисията изпраща докладите на секретариата на ICCAT най-късно до 15 октомври всяка година.
Тъй като по отношение на риболова с някои съоръжения риболовният сезон приключва на 15 октомври, държавите-членки може впоследствие да представят на Комисията допълнителна информация за такъв вид риболов.
8. Частни търговски договорености между граждани на държава-членка и ДС с цел използване на риболовен кораб, плаващ под флага на тази държава-членка, за риболовна дейност в рамките на квота за риба тон на ДС, не могат да се сключват без разрешението на заинтересованата държава-членка, която информира за това Комисията, както и без разрешението на Комисията на ICCAT.
9. До 1 март всяка година държавите-членки изпращат на Комисията информация за всяка една частна търговска договореност между техните граждани и ДС.
10. Информацията, посочена в параграф 9, съдържа следните елементи:
а)
списък на всички риболовни кораби, плаващи под флага на държавата-членка, с разрешение да извършват активен риболов на червен тон съгласно частна търговска договореност;
б)
единен идентификационен номер от регистъра на флота на Общността на риболовния кораб (CFR) съгласно приложение I към Регламент (ЕО) № 26/2004 на Комисията от 30 декември 2003 г. относно регистъра на риболовния флот на Общността (6);
в)
срок на частните търговски договорености;
г)
съгласие на съответната държавата-членка за частната договореност;
д)
наименованието на съответната ДС.
11. Комисията изпраща незабавно информацията, посочена в параграф 9, на секретариата на ICCAT.
12. Комисията гарантира, че процентът от другите квоти на всяка ДС за червен тон, които могат да се използват за наемане на риболовни кораби на Общността съгласно член 8б от Регламент (ЕО) № 1936/2001 (7), не надхвърля 20 % от квотите на тези ДС за 2009 г.
13. Наемането на риболовни кораби на Общността за червен тон в източната част на Атлантическия океан и в Средиземно море се забранява от 2010 г. нататък.
14. Всяка държава-членка гарантира, че броят на нейните наети риболовни кораби за червен тон и продължителността на периода на наемане са съизмерими с квотата, отпусната на държавата наемателка.
15. Всяка държава-членка разпределя специфична квота за целите на любителския и спортния риболов и информира Комисията преди началото на риболовния сезон, посочен в член 7, параграф 5.
ГЛАВА III
МЕРКИ ЗА КАПАЦИТЕТА
Член 5
Мерки за риболовния капацитет
1. Всяка държава-членка гарантира, че нейният риболовен капацитет е съизмерим с квотата ѝ.
2. Броят и общият съответен брутен тонаж на риболовните кораби под флага на държавата-членка, които могат да улавят, задържат на борда, трансбордират, транспортират или разтоварват червен тон, са ограничени до броя и общия съответен брутен тонаж на риболовните кораби под флага на същата държава-членка, които са улавяли, задържали на борда, трансбордирали, транспортирали или разтоварвали червен тон през периода от 1 януари 2007 г. до 1 юли 2008 г. Това ограничение се прилага по вид на риболовното съоръжение за корабите за улов и по вид на кораба за други риболовни кораби.
3. За целите на параграф 2 и в съответствие с процедурата, предвидена в член 20 от Регламент (ЕО) № 2371/2002, Съветът определя броя и общия съответен брутен тонаж на риболовните кораби на всяка държава-членка, които са извършвали риболов, задържали на борда, трансбордирали, транспортирали или разтоварвали червен тон през периода от 1 януари 2007 г. до 1 юли 2008 г. Това ограничение се прилага по вид на риболовното съоръжение за корабите за улов и по вид на кораба за други риболовни кораби.
4. Броят на капаните на държава-членка, извършваща риболов на червен тон в източната част на Атлантическия океан и в Средиземно море, се ограничава до броя на капаните, позволени от тази държава-членка преди 1 юли 2008 г.
5. За целите на параграф 4 и в съответствие с процедурата, предвидена в член 20 от Регламент (ЕО) № 2371/2002, Съветът определя броя на капаните, разрешени от всяка държава-членка преди 1 юли 2008 г.
6. Замразяването на риболовния капацитет, посочено в параграфи 2 и 4, не се прилага за държава-членка, която докаже, че се нуждае да развие своя риболовен капацитет, така че да използва напълно своята квота.
7. Без да се засяга член 6, риболовният капацитет, посочен в параграфи 2 и 4 и в член 9, се намалява, така че до 2010 г. за всяка държава-членка да се отстранят най-малко 25 % от несъответствието между нейния риболовен капацитет и нейния риболовен капацитет, съизмерим с квотата ѝ през 2010 г.
За да се изчисли намалението на риболовния капацитет, се вземат предвид оценените годишни равнища на улова на кораб и на съоръжение.
Това изискване за намаляване не се прилага за държава-членка, която докаже, че нейният риболовен капацитет е съизмерим с квотата ѝ.
8. За целите на параграф 7 и в съответствие с процедурата, предвидена в член 20 от Регламент (ЕО) № 2371/2002, Съветът определя броя и общия капацитет в брутен тонаж на риболовните кораби на всяка държава-членка, на които може да се разреши извършването на риболов, задържането на борда, трансбордирането, транспортирането или разтоварването на червен тон.
9. Всяка държава-членка изготвя план за управление на риболовния капацитет за 2010-2013 г. Този план се изпраща на Комисията до 15 август 2009 г. и включва информацията, посочена в параграфи 2, 4, 6 и 7. Комисията изпраща плана на Общността за управление на риболовния капацитет за 2010-2013 г. на ICCAT до 15 септември 2009 г.
Член 6
Мерки за капацитета за отглеждане и угояване
1. Капацитетът за отглеждане и угояване на риба тон на държава-членка се ограничава до капацитета за отглеждане и угояване на стопанствата на тази държава-членка, които са били вписани в регистъра на ICCAT за стопанства или са получили разрешение и са декларирани пред ICCAT към 1 юли 2008 г.
2. Максималното количество уловен див червен тон, въвеждан в стопанствата на държава-членка, за 2010 г. се ограничава на равнището на въвежданите количества, регистрирани в ICCAT от стопанствата на тази държава-членка през 2005, 2006, 2007 или 2008 г.
3. В рамките на максималното въвеждано количество на уловен див червен тон, посочено в параграф 2, всяка държава-членка разпределя количества за въвеждане на своите стопанства.
4. За целите на параграфи 1 и 2 и в съответствие с процедурата, предвидена в член 20 от Регламент (ЕО) № 2371/2002, Съветът определя капацитета за отглеждане и угояване на риба тон за всяка държава-членка и максималното количество за въвеждане на уловен див червен тон, което всяка държава-членка може да разпредели на своите стопанства.
5. Всяка държава-членка, в която се извършва отглеждане и угояване, изготвя план за управление на капацитета за отглеждане и угояване за 2010-2013 г. Този план се изпраща на Комисията до 15 август 2009 г. и включва информацията, посочена в параграфи 1-3. Комисията изпраща плана на Общността за управление на капацитета за отглеждане и угояване за 2010-2013 г. на ICCAT до 15 септември 2009 г.
ГЛАВА IV
ТЕХНИЧЕСКИ МЕРКИ
Член 7
Закрит риболовен сезон
1. Риболовът на червен тон се забранява в източната част на Атлантическия океан и в Средиземно море за големи пелагични кораби за улов с парагада, които са с дължина над 24 m, през периода от 1 юни до 31 декември, с изключение на зоната, ограничена на запад от 10 °з.д. и на север от 42 °с.ш., където такъв риболов се забранява от 1 февруари до 31 юли.
2. Риболовът на червен тон с мрежа гъргър се забранява в източната част на Атлантическия океан и в Средиземно море през периода от 15 юни до 15 април.
3. Риболовът на червен тон от кораби с подхранка и от кораби за тралене се забранява в източната част на Атлантическия океан и в Средиземно море за периода от 15 октомври до 15 юни.
4. Риболовът на червен тон с пелагични траулери се забранява в източната част на Атлантическия океан за периода от 15 октомври до 15 юни.
5. Любителският и спортният риболов на червен тон се забраняват в източната част на Атлантическия океан и в Средиземно море за периода от 15 октомври до 15 юни.
6. Чрез дерогация от параграф 2 ако държава-членка може да докаже, че поради ветрове със сила 5 или повече по скалата на Бофорт, някои от нейните кораби за улов с мрежа гъргър, извършващи риболов на червен тон в източната част на Атлантическия океан и в Средиземно море, не са били в състояние да използват своите нормални риболовни дни, то тя може да прехвърли най-много 5 изгубени дни до 20 юни.
До 14 юни съответната държава-членка уведомява Комисията за предоставените допълнителни риболовни дни. Това уведомление се придружава от следната информация:
i)
доклад, съдържащ подробности за прекъсването на съответните риболовни дейности, включително подходящата метеорологична информация в подкрепа на това;
ii)
името на кораба за улов;
iii)
единен идентификационен номер на риболовния кораб от регистъра на флота на Общността (CFR) съгласно приложение I към Регламент (ЕО) № 26/2004.
Комисията незабавно препраща тази информация на ICCAT.
Член 8
Използване на самолети
Използването на самолети или хеликоптери за търсене на червен тон се забранява.
Член 9
Минимален размер и специфични мерки за определени видове риболов
1. Минималният размер за червен тон в източната част на Атлантическия океан и в Средиземно море се определя на 30 kg или 115 cm.
2. Чрез дерогация от параграф 1 и без да се засягат разпоредбите на член 11, минималният размер за червен тон от 8 kg или 75 cm се прилага в следните случаи:
а)
червен тон, уловен в източната част на Атлантическия океан от кораби с подхранка и кораби за тралене;
б)
червен тон, уловен в Адриатическо море, с цел отглеждане;
в)
червен тон, уловен в Средиземно море за целите на крайбрежния непромишлен риболов за прясна риба от кораби с подхранка, кораби с парагада или рибарски лодки.
3. За целите на параграф 2, буква а) и в съответствие с процедурата, предвидена в член 20 от Регламент (ЕО) № 2371/2002, Съветът определя максималния брой на корабите с подхранка и корабите за тралене, на които е разрешено извършването на активен риболов на червен тон в източната част на Атлантическия океан. Чрез дерогация от член 5, параграф 2 броят на корабите с подхранка и корабите за тралене е броят на корабите за улов на Общността, участващи в целевия риболов на червен тон през 2006 г.
4. За целите на параграф 2, буква б) и в съответствие с процедурата, предвидена в член 20 от Регламент (ЕО) № 2371/2002, Съветът определя максималния брой на корабите за улов, на които е разрешено да извършват активен риболов на червен тон в Адриатическо море за целите на отглеждането. Чрез дерогация от член 5, параграф 2 броят на корабите за улов е броят на корабите за улов на Общността, участващи в целевия риболов на червен тон през 2008 г.
5. За целите на параграф 2, буква в) и в съответствие с процедурата, предвидена в член 20 от Регламент (ЕО) № 2371/2002, Съветът определя максималния брой на корабите с подхранка, корабите с парагада и рибарските лодки, на които е разрешено да извършват активен риболов на червен тон в Средиземно море. Чрез дерогация от член 5, параграф 2 броят на корабите за улов е броят на корабите за улов на Общността, участващи в целевия риболов на червен тон през 2008 г.
6. Комисията изпраща информация за броя на корабите за улов, посочени в параграфи 3, 4 и 5, на секретариата на ICCAT до 30 януари всяка година.
7. За целите на параграф 2, букви а), б) и в) и в съответствие с процедурата, предвидена в член 20 от Регламент (ЕО) № 2371/2002, Съветът разпределя между държавите-членки броя на корабите за улов, определен в съответствие с параграфи 3, 4 и 5.
8. За целите на параграф 2, буква а) не повече от 7 % от квотата на Общността за червен тон между 8 kg или 75 cm и 30 kg или 115 cm се разпределя между корабите за улов с разрешение за риболов, посочени в параграф 3, с до максимум 100 тона червен тон с тегло не по-малко от 6,4 kg или с дължина 70 cm, уловен от кораби с подхранка с обща дължина по-малка от 17 m. В съответствие с процедурата, предвидена в член 20 от Регламент (ЕО) № 2371/2002, Съветът взема решение за разпределението на квотата на Общността между държавите-членки.
9. За целите на параграф 2, буква б) и в съответствие с процедурата, предвидена в член 20 от Регламент (ЕО) № 2371/2002, Съветът взема решение за максималното разпределение на квотата на Общността между държавите-членки.
10. За целите на параграф 2, буква в) не повече от 2 % от квотата на Общността за червен тон между 8 kg или 75 cm и 30 kg или 115 cm се разпределят между корабите за улов с разрешение за риболов, посочени в параграф 5. В съответствие с процедурата, предвидена в член 20 от Регламент (ЕО) № 2371/2002, Съветът взема решение за разпределението на квотата на Общността между държавите-членки.
11. Допълнителните специфични условия за червен тон, уловен в източната част на Атлантическия океан от кораби с подхранка и кораби за тралене, за червен тон, уловен в Адриатическо море за целите на отглеждането и за червен тон, уловен в Средиземно море за целите на крайбрежния непромишлен риболов за прясна риба от кораби с подхранка, кораби с парагада или рибарски лодки, са определени в приложение I.
12. За всички кораби за улов, извършващи активен риболов на червен тон, се разрешава случаен улов от най-много 5 % от червения тон между 10 kg или 80 cm и 30 kg.
13. Посоченият в параграф 12 процент се изчислява или въз основа на общия случаен улов в брой риби при разтоварване, съотнесен към общия улов на тези кораби за улов, или въз основа на изразения в проценти еквивалент на теглото му.
14. Случайният улов се приспада от квотата на държавата-членка на флага. Изхвърлянето на умрялата риба от случайния улов, посочен в параграф 12, се забранява и се приспада от квотата на държавата-членка на флага.
15. За случайния улов на червен тон се прилагат членове 17, 18, 21 и 23.
Член 10
План за вземане на проби за живия червен тон
1. Всяка държава-членка изготвя програма за вземане на проби за оценката на броя по размер на уловения червен тон.
2. Вземането на проби по размер в клетките се извършва с една проба от 100 екземпляра на 100 тона жива риба или с една проба от 10 % от общия брой на рибата в клетка. Пробата за размер въз основа на дължина или тегло се взема по време на прибирането на улова в стопанството, както и от умрялата риба при транспортиране в съответствие с методиката, приета от ICCAT за съобщаване на данни в рамките на задача II.
3. За риба, отглеждана повече от една година, се разработват допълнителни методи и вземания на проби.
4. Вземането на проби се извършва при прибирането на улова на случаен принцип и обхваща всички клетки. Данните за взетите всяка година проби се съобщават на Комисията до 31 май на следващата година.
Член 11
Прилов
1. На корабите за улов на Общността, неизвършващи активен риболов на червен тон, не се разрешава да задържат на борда червен тон, който надхвърля 5 % от общия улов на борда по тегло или/и брой на рибите.
2. Приловът се приспада от квотата на държавата-членка на флага. Изхвърлянето на умряла риба от посочения в параграф 1 прилов се забранява през периода, през който е разрешен риболовът на червен тон, и се приспада от квотата на държавата-членка на флага.
3. За прилова на червен тон се прилагат членове 17, 18, 21, 23 и 34.
Член 12
Любителски риболов
1. Всяка държава-членка издава разрешения за риболов на кораби за целите на любителския риболов.
2. В рамките на любителския риболов се забраняват уловът, задържането на борда, трансбордирането и разтоварването на суша на повече от един екземпляр червен тон за всеки риболовен рейс.
3. Продажбата на червен тон, уловен при любителски риболов, се забранява освен за благотворителни цели.
4. Всяка държава-членка записва данни за улова от любителски риболов за предходната година и ги съобщава на Комисията до 30 юни всяка година. Комисията препраща тази информация на Постоянния комитет за изследвания и статистика на ICCAT.
5. Всяка държава-членка взема необходимите мерки, за да гарантира във възможно най-голяма степен връщането в морето на уловения в рамките на любителския риболов жив червен тон, особено на младите екземпляри.
Член 13
Спортен риболов
1. Всяка държава-членка регулира спортния риболов, по-специално чрез издаване на разрешения за риболов на кораби за целите на спортния риболов.
2. Продажбата на червен тон, уловен при състезания по спортен риболов, се забранява, освен за благотворителни цели.
3. Всяка държава-членка записва данни за улова от спортен риболов и съобщава данните за предходната година на Комисията до 30 юни всяка година. Комисията препраща тази информация на Постоянния комитет за изследвания и статистика на ICCAT.
4. Всяка държава-членка взема необходимите мерки, за да осигури във възможно най-голяма степен връщането в морето на уловения в рамките на спортния риболов жив червен тон, особено на младите екземпляри.
ГЛАВА V
МЕРКИ ЗА КОНТРОЛ
Член 14
Вписване на корабите
1. Най-малко 45 дни преди началото на риболовните сезони, посочени в член 7, всяка държава-членка изпраща на Комисията по електронен път в съответствие с формата, определен в Насоките за изпращане на данни и информация, изисквани от ICCAT:
а)
списък на всички кораби за улов под неин флаг, на които е разрешено да извършват активен риболов на червен тон в източната част на Атлантическия океан и в Средиземно море посредством издаване на специално разрешение за риболов;
б)
списък на всички други риболовни кораби (без корабите за улов) под неин флаг с разрешение да извършват дейности във връзка с червения тон в източната част на Атлантическия океан и в Средиземно море.
През една календарна година всеки риболовен кораб се включва само в един от списъците, посочени в настоящия параграф.
2. Не се приемат последващи изменения в списъците, посочени в параграф 1, през една календарна година, освен ако нотифициран риболовен кораб е възпрепятстван да участва поради обосновани причини от оперативен характер или поради непреодолима сила. При такива обстоятелства съответната държава-членка незабавно информира Комисията, като предоставя:
а)
изчерпателни данни относно риболовния(ите) кораб(и), с които планират да извършат замяната, посочени в параграф 1;
б)
изчерпателно описание на причините, обосноваващи замяната, както и всякакви приложими доказателства или препратки в подкрепа на това действие.
3. Комисията изпраща информацията, посочена в параграфи 1 и 2, на секретариата на ICCAT, така че тези кораби да могат да бъдат вписани в регистъра на ICCAT за кораби за улов с разрешение за активен риболов на червен тон или в регистъра на ICCAT за всички други риболовни кораби (без корабите за улов) с разрешение да извършват дейности във връзка с червения тон.
4. Без да се засягат разпоредбите на член 11, риболовните кораби на Общността, които не са вписани в регистъра на ICCAT, нямат право да извършват риболов, да задържат на борда, трансбордират, транспортират, прехвърлят, преработват или разтоварват на суша червен тон в източната част на Атлантическия океан и в Средиземно море.
5. Член 8a, параграфи 2, 6, 7 и 8 от Регламент (ЕО) № 1936/2001 се прилагат mutatis mutandis.
Член 15
Вписване на капани за риба тон, чието използване е разрешено за риболов на червен тон
1. До 15 февруари всяка година всяка държава-членка изпраща на Комисията по електронен път списък на всички капани за риба тон, чието използване е разрешено за риболов на червен тон в източната част на Атлантическия океан и в Средиземно море посредством издаване на специално разрешение за риболов. Списъкът включва наименованието на капаните и регистрационния номер.
2. Комисията изпраща списъка на секретариата на ICCAT, така че тези капани за риба тон да могат да бъдат вписани в регистъра на ICCAT за капани за риба тон, разрешени за риболов на червен тон.
3. С капаните за риба тон на Общността, които не са вписани в регистъра на ICCAT, не може да се извършва риболов, да се задържа, прехвърля или разтоварва на суша червен тон в източната част на Атлантическия океан и в Средиземно море.
4. Член 8a, параграфи 2, 4, 6, 7 и 8 от Регламент (ЕО) № 1936/2001 се прилагат mutatis mutandis.
Член 16
Информация за риболовните дейности
1. До 15 февруари всяка година всяка държава-членка изпраща на Комисията списък на корабите за улов, включени в регистъра на ICCAT, посочен в член 14, които са извършвали риболов на червен тон в източната част на Атлантическия океан и в Средиземно море през предходната риболовна година.
2. Всяка държава-членка уведомява Комисията за всяка информация относно кораби, за които не са обхванати от параграф 1, но за които се знае или се предполага, че са извършвали риболов на червен тон в източната част на Атлантическия океан и в Средиземно море.
3. Комисията препраща на секретариата на ICCAT информацията, посочена в параграф 1, до 1 март всяка година, както и информацията, посочена в параграф 2.
Член 17
Определени пристанища
1. Държавите-членки определят място, което да се използва за разтоварване на суша или трансбордиране, или място близо до брега (определени пристанища), където се разрешават операции по разтоварване на суша или трансбордиране на червен тон.
За да бъде посочено дадено пристанище като определено, пристанищната държава-членка уточнява разрешеното време и разрешените места за разтоварване и трансбордиране. Пристанищната държава-членка обезпечава провеждането на инспекции през цялото време на разтоварване на суша и трансбордиране и на всички места за разтоварване и трансбордиране.
2. Държавите-членки предават на Комисията най-късно до 15 февруари всяка година списък на определените пристанища. Комисията изпраща тази информация на секретариата на ICCAT преди 1 март всяка година.
3. На риболовните кораби се забранява разтоварването на суша и трансбордирането на каквото и да е количество червен тон, уловен в източната част на Атлантическия океан и в Средиземно море, на което и да е място, различно от пристанищата, определени от ДС и от държавите-членки съгласно параграфи 1 и 2.
Член 18
Изисквания към документацията
1. В допълнение към спазването на членове 6 и 8 от Регламент (ЕИО) № 2847/93 от 12 октомври 1993 г. относно установяването на система за контрол, приложима към общата политика в областта на рибарството (8) капитанът на кораб за улов на Общността, посочен в член 14 от настоящия регламент, вписва в бордовия дневник, ако е приложимо, информацията, изброена в приложение II.
2. Капитанът на кораб на Общността, който участва в съвместна риболовна операция, вписва в бордовия си дневник следната допълнителна информация:
а)
относно кораба за улов, от който рибата се прехвърля в клетки:
i)
неговото име и международна радиопозивна;
ii)
датата и часа на улова и на прехвърлянето;
iii)
местоположението на улова и на прехвърлянето (дължина/ширина);
iv)
количеството на качения на борда улов и количеството от улова, прехвърлено в клетки;
v)
количеството улов, приспаднато от неговата индивидуална квота;
vi)
името на кораба влекач и неговия ICCAT номер;
б)
относно другите кораби за улов, които не са участвали в прехвърлянето на рибата:
i)
техните имена и международни радиопозивни;
ii)
датата и часа на улова и на прехвърлянето;
iii)
местоположението на улова и на прехвърлянето (дължина/ширина);
iv)
че никакъв улов не е бил качван на борда или прехвърлян в клетки;
v)
количеството улов, отчетено от техните индивидуални квоти
vi)
името и ICCAT номера на кораба за улов, посочен в буква а);
vii)
името на кораба влекач и неговия ICCAT номер.
Член 19
Съвместни риболовни операции
1. Всички съвместни риболовни операции за червен тон се разрешават само със съгласието на съответната държава-членка на флага или на съответните държави-членки на флага. За да получи разрешение, всеки риболовен кораб се оборудва за риболов на червен тон и разполага с индивидуална квота.
2. В момента на прилагането на разрешението всяка държава-членка взема необходимите мерки, за да получи от своите риболовни кораби, участващи в съвместната риболовна операция, следната информация:
а)
продължителност;
б)
идентификационни данни на участващите оператори;
в)
индивидуални квоти на корабите;
г)
коефициент на разпределение на съответния улов между риболовните кораби;
д)
и информация за стопанствата за угояване или отглеждане, за които е предназначена рибата.
3. Всяка държава-членка предава информацията, посочена в параграф 2, на Комисията най-малко 15 дни преди началото на операцията в съответствие с формата, определен в приложение V. Комисията незабавно препраща тази информация на секретариата на ICCAT и на държавата на флага на другите риболовни кораби, участващи в съвместната риболовна операция, най-малко 10 дни преди началото на операцията.
Член 20
Доклади за улова
1. Капитанът на кораб за улов с мрежа гъргър или на друг кораб за улов с дължина над 24 m, извършващ активен риболов на червен тон, изпраща по електронен или друг път на компетентните органи на своята държава-членка на флага дневен доклад за улова, съдържащ най-малко информация за регистрационния номер на ICCAT, името на кораба, началото и края на периода, размера на улова(включително брой единици и тегло), включително и при липса на улов, датата и местоположението (ширина и дължина) на улова в съответствие с формата, определен в приложение IV или в съответстващ му формат.
2. Капитанът на кораб за улов, който не е посочен в параграф 1, изпраща на компетентните органи на своята държава-членка на флага седмичен доклад за улова, съдържащ най-малко информация за размера на улова, включително и при липса на улов, датата и местоположението (ширина и дължина) на улова. Докладът за улова се изпраща най-късно до понеделник на обяд за улова от предходната седмица до неделя в полунощ GMT. Този доклад включва информация за броя на дните в морето в източната част на Атлантическия океан и в Средиземно море от началото на риболова или от последния седмичен доклад.
3. При получаване им всяка държава-членка незабавно препраща докладите за улова, посочени в параграфи 1 и 2, в електронен формат на Комисията в съответствие с формата, определен в приложение IV. Комисията препраща тази информация всяка седмица на секретариата на ICCAT в съответствие с формата, определен в приложение IV.
4. Преди 15-то число на всеки месец държавите-членки информират Комисията за количествата червен тон, уловен в източната част на Атлантическия океан и в Средиземно море, които през предходния месец са били разтоварени на суша, трансбордирани, уловени в капани или поставени в клетки от риболовните кораби, плаващи под техен флаг. Комисията незабавно препраща тази информация на секретариата на ICCAT.
Член 21
Разтоварвания на суша
1. Чрез дерогация от член 7 от Регламент (ЕИО) № 2847/93 най-малко четири часа преди очаквания час на пристигане в пристанището капитанът на риболовен кораб на Общността, посочен в член 14 от настоящия регламент, или негов представител съобщава на компетентния орган на държавата-членка (включително държавата-членка на флага) или на ДС, чиито пристанища или съоръжение за разтоварване на сушата желаят да използват, следната информация:
а)
очакван час на пристигане;
б)
оценка на количеството задържан на борда червен тон;
в)
информация за географската зона, където е извършен уловът.
2. Властите на пристанищната държава-членка водят отчет за всички предварителни уведомления за текущата година.
3. Властите на пристанищната държава-членка изпращат документ за разтоварването на суша на властите на държавата-членка на флага на риболовния кораб в рамките на 48 часа след приключване на разтоварването.
4. След всеки рейс и в рамките на 48 часа след разтоварването капитаните на корабите за улов на Общността предават декларация за разтоварване на компетентните органи на държавата-членка или на ДС, в която е извършено разтоварването и на техните държави-членки на флага. Капитанът на кораба за улов с разрешение носи отговорност за точността на декларацията, която посочва най-малко разтоварените количества червен тон и зоната, в която те са уловени. Целият разтоварен улов трябва да се претегли, а не да се оцени приблизително.
Член 22
Операции за прехвърляне
1. Преди всяка операция за прехвърляне в теглени клетки капитанът на кораб за улов изпраща на компетентните органи на своята държава-членка на флага преди прехвърлянето предварително уведомление за прехвърляне, посочващо:
а)
името на кораба за улов и неговия ICCAT номер;
б)
очаквания час на прехвърляне;
в)
оценка на количеството червен тон за прехвърляне;
г)
информация за местоположението (ширина/дължина), където ще се извърши прехвърлянето;
д)
името на кораба влекач, броя на теглените клетки и ICCAT номера.
2. Операцията за прехвърляне не започва без предварителното разрешение на държавата на флага на кораба за улов. Държавата-членка на флага информира капитана на кораба за улов, че прехвърлянето не се разрешава и изисква връщането на рибата в морето, ако при получаването на предварителното уведомление за прехвърляне счете, че:
а)
корабът за улов декларирал, че е уловил рибата, няма достатъчна квота за червения тон, поставен в клетката;
б)
количеството на рибата не е било надлежно докладвано и взето предвид за използването на квотата, която може да се приложи;
в)
корабът за улов, който е декларирал, че е уловил рибата, няма разрешение за риболов на червен тон, или
г)
корабът-влекач, деклариран за приемане на прехвърлянето на рибата, не е регистриран в регистъра на ICCAT за всички други риболовни кораби, посочени в член 14, или не е оборудван със система за наблюдение на корабите (VMS).
3. В края на операцията за прехвърляне на кораба влекач капитанът на кораба за улов попълва и изпраща на компетентните органи на своята държава-членка на флага декларацията за прехвърляне на ICCAT в съответствие с формата, определен в приложение III.
4. Декларацията за прехвърляне се съхранява при транспортирането на прехвърлената риба до стопанството или определеното пристанище.
5. Предоставянето на разрешение за операцията за поставяне в клетки не зависи от разрешението за прехвърляне от държавата на флага, както е посочено в член 24.
6. Капитанът на кораба за улов взема мерки дейностите по прехвърлянето да се наблюдават с видео камера във водата.
7. Регионалният наблюдател на ICCAT на борда на кораба за улов, посочен в програмата за регионални наблюдатели на ICCAT (приложение VII), записва и докладва за провежданите дейности за прехвърляне, проверява местоположението на кораба за улов, когато последният участва в операция за прехвърляне, наблюдава и оценява прехвърления улов и проверява въведената информация в предварителното уведомление за прехвърляне, посочено в параграф 2 и в декларацията за прехвърляне на ICCAT, посочена в параграф 3.
Регионалният наблюдател на ICCAT приподписва предварителното уведомление за прехвърляне и декларацията за прехвърляне на ICCAT. Той се уверява, че декларацията за прехвърляне на ICCAT е попълнена правилно и е изпратена на капитана на кораба влекач.
8. В края на операцията за прехвърляне на риболовния кораб операторът на капана за риба тон попълва и изпраща на компетентните органи на своята държава-членка на флага декларацията за прехвърляне на ICCAT в съответствие с формата, определен в приложение III.
Член 23
Трансбордиране
1. Чрез дерогация от член 11 от Регламент (ЕИО) № 2847/93 се забранява трансбордирането в морето на червен тон в източната част на Атлантическия океан и в Средиземно море.
2. Преди влизането в пристанище капитанът или представителят на трансбордиращия риболовен кораб най-малко 48 часа преди очаквания час на пристигане предоставя на компетентните органи на държавата, чието пристанище иска да използва, следната информация:
а)
очакван ден, час и пристанище на пристигане;
б)
оценка на количеството червен тон, задържано на борда, и информация за географската зона, където е уловено;
в)
името на трансбордиращия риболовен кораб и неговия номер в регистъра на ICCAT на корабите за улов с разрешение за извършване на активен риболов на червен тон или в регистъра на ICCAT на другите риболовни кораби с разрешение да извършват дейности в източната част на Атлантическия океан и в Средиземно море;
г)
името на приемащия риболовен кораб, неговия номер в регистъра на ICCAT на корабите за улов с разрешение за извършване на активен риболов на червен тон или в регистъра на ICCAT на другите риболовни кораби с разрешение да извършват дейности в източната част на Атлантическия океан и в Средиземно море;
д)
тонажа и географската зона на улова на червен тон, който ще се трансбордира.
3. На риболовните кораби не се разрешава трансбордиране, освен ако не са получили предварително разрешение от своята държава на флага.
4. Капитанът на трансбордиращия риболовен кораб преди началото на трансбордирането информира своята държава на флага за следното:
а)
количествата червен тон, които трябва да бъдат трансбордирани;
б)
датата и пристанището на трансбордиране;
в)
името, регистрационния номер и флага на приемащия риболовен кораб и неговия номер в регистъра на ICCAT на корабите за улов с разрешение за активен риболов на червен тон или в регистъра на ICCAT на другите риболовни кораби с разрешение да извършват дейности във връзка с червения тон;
г)
географската зона на улова на червен тон.
5. Компетентният орган на държавата-членка, в чието пристанище се извършва трансбордирането:
а)
инспектира приемащия риболовен кораб при пристигането и проверява товара и документацията, свързана с операцията за трансбордиране;
б)
изпраща протокол от трансбордирането на органа на държавата на флага на трансбордиращия риболовен кораб в рамките на 48 часа след приключване на трансбордирането.
6. Капитаните на риболовни кораби на Общността попълват и предават декларацията за трансбордиране на ICCAT на компетентните органи на своята държава-членка на флага. Декларацията се предава не по-късно от 48 часа след датата на трансбордиране в пристанището в съответствие с формата, определен в приложение III.
Член 24
Операции за поставяне в клетки
1. В рамките на една седмица от извършването на операцията по поставяне в клетки държавата-членка, под чиято юрисдикция е рибното стопанство за угояване или отглеждане на червен тон, представя утвърден от наблюдател доклад за поставяне в клетки на държавата-членка или на ДС, под чийто флаг плава корабът, уловил червения тон, както и на Комисията. Комисията незабавно препраща тази информация на секретариата на ICCAT. Докладът съдържа информацията, включена в декларацията за поставяне в клетки, определена в Препоръка на ICCAT [06-07] относно отглеждането на червен тон.
2. Когато стопанствата за угояване или отглеждане се намират в открито море, разпоредбите на параграф 1 се прилагат, mutatis mutandis, към държавите-членки, където са установени физическите или юридическите лица, отговорни за стопанствата за угояване или отглеждане.
3. Преди всяка операция за поставяне в клетка държавата-членка или ДС, под чийто флаг плава корабът за улов, се информира от компетентния орган на държавата-членка, отговорна за рибното стопанство за угояване или отглеждане, относно прехвърлянето в клетки на количествата, уловени от риболовни кораби под неин флаг.
Държавата-членка на флага на кораба за улов съобщава компетентния орган на държавата-членка на рибното стопанство за угояване или отглеждане или ДС да предприеме действия за конфискуване на улова и за връщане на рибата в морето, ако при получаването на тази информация прецени, че:
а)
корабът за улов, който е декларирал, че е уловил рибата, няма достатъчна индивидуална квота за червения тон, поставен в клетката;
б)
количеството риба не е било надлежно докладвано и взето предвид при изчисляването на квотата, която може да се приложи; или
в)
корабът за улов, който е декларирал, че е уловил рибата, няма разрешение за риболов на червен тон.
4. Операцията за поставяне в клетка не започва без предварителното разрешение на държавата на флага или на ДС на флага на кораба за улов.
5. Държавата-членка, под чиято юрисдикция е рибното стопанство за угояване или отглеждане на червен тон, взема необходимите мерки за забрана на поставянето в клетки на червен тон за отглеждане или угояване, което не е придружено от точната, пълна и утвърдена документация, изисквана от ICCAT.
6. Държавата-членка, под чиято юрисдикция е рибното стопанство, взема мерки дейностите за поставяне в клетка да се наблюдават с видео камера във водата. Това изискване не се прилага когато клетките са директно закрепени към системата за швартоване.
Член 25
Система за наблюдение на корабите
1. Регламент (ЕО) № 2244/2003 на Комисията от 18 декември 2003 г. за определяне на подробни разпоредби относно системите за наблюдение със сателит на риболовните кораби (9) се прилага за риболовните кораби, посочени в член 2, буква б) от настоящия регламент. В допълнение държавите-членки гарантират, че всички кораби влекачи под техен флаг, независимо от тяхната дължина, са оборудвани и използват работещо оборудване за сателитно проследяване и наблюдение в съответствие с членове 3-16 от Регламент (ЕО) № 2244/2003.
2. Държавите-членки гарантират, че техните центрове за наблюдение на риболова препращат на Комисията и посочен от нея орган в реално време и използвайки формата „https data feed“ (подаване на данни по обезопасен протокол https) съобщенията на системата за наблюдение на корабите (VMS), получени от риболовните кораби под техен флаг. Комисията изпраща по електронен път тези съобщения на секретариата на ICCAT.
3. Държавите-членки гарантират, че:
а)
съобщенията от риболовните кораби под техен флаг се препращат на Комисията най-малко на всеки два часа, когато те оперират в източната част на Атлантическия океан и в Средиземно море;
б)
при техническа неизправност съобщенията от риболовните кораби под техен флаг се препращат на Комисията в рамките на 24 часа от получаването им в техните центрове за наблюдение на риболова;
в)
съобщенията, препратени на Комисията, са последователно номерирани (с уникален номер) с цел да се избегне дублиране;
г)
съобщенията, препратени на Комисията, са в съответствие с формата за обмен на данни, определен в приложение VIII.
4. Държавите-членки вземат необходимите мерки за гарантиране на поверителността на всички съобщения, предоставени на техните инспекционни кораби, и използването им единствено за целите на инспекциите при морски операции.
Член 26
Записване и докладване на дейности, свързани с капани
1. Уловът с капан се записва след приключването на всяка риболовна операция с капани за риба тон и, в срок от 48 часа след приключването на всяка риболовна операция, се съобщава по електронен път или по друг начин на компетентния орган на държавата-членка, където се намира капанът.
2. При получаване на протокола за улов всяка държава-членка го препраща по електронен път на Комисията. Комисията незабавно препраща информацията на секретариата на ICCAT.
Член 27
Контрол в пристанището или в рибното стопанство
1. Държавите-членки вземат необходимите мерки, за да гарантират, че всички кораби за улов, посочени в регистъра на ICCAT на кораби с разрешение за активен риболов на червен тон, които влизат в определено пристанище, за да разтоварят на сушата и/или да трансбордират червен тон, уловен в източната част на Атлантическия океан и в Средиземно море, се подлагат на контрол в пристанището.
2. Държавите-членки вземат необходимите мерки за контролиране на всяка операция за поставяне в клетки в стопанствата за угояване или отглеждане, които са под тяхна юрисдикция.
3. Когато стопанствата за угояване или отглеждане се намират в открито море, разпоредбите на параграф 2 се прилагат mutatis mutandis към държавите-членки, където са установени физическите или юридическите лица, отговорни за стопанството за угояване или отглеждане.
Член 28
Кръстосана проверка
1. Държавите-членки проверяват, включително чрез използване на доклади от инспекции, доклади на наблюдатели и данните от VMS, представянето на бордовите дневници и съответната информация, вписана в бордовите дневници на техните риболовни кораби, в документа за прехвърляне/трансбордиране и в документите за улова на червен тон.
2. Държавите-членки извършват кръстосани проверки на всяко разтоварване на суша, трансбордиране или поставяне в клетки, между вписаните в дневника на риболовните кораби количества по видове или вписаните в декларацията за трансбордиране количества по видове и количествата, вписани в декларацията за разтоварване на суша или в декларацията за поставяне в клетки, както и във всеки друг съответен документ, като фактура и/или документ за продажба.
Член 29
Схема на ICCAT за съвместна международна инспекция
1. В Общността се прилага схемата на ICCAT за съвместна международна инспекция, приета от ICCAT на четвъртото ѝ редовно заседание (Мадрид, ноември 1975 г.), както е изменена от ICCAT на нейното 16-то специално заседание и определена в приложение VI към настоящия регламент.
2. Държавите-членки, чиито риболовни кораби имат разрешение за улов на червен тон в източната част на Атлантическия океан и в Средиземно море, назначават инспектори и извършват инспекции по море съгласно схемата.
3. Комисията или определен от нея орган може да назначава инспектори на Общността по схемата.
4. Комисията или определен от нея орган координира дейностите за надзор и инспекции на Общността. Тя може да изготви, съгласувано със заинтересованите държави-членки, програми за съвместна инспекция за тази цел, което ще позволи на Общността да изпълни задължението си по схемата. Държавите-членки, чиито риболовни кораби участват в риболовни дейности за червен тон, приемат необходимите мерки, за да улеснят изпълнението на тези програми, особено с оглед на необходимите човешки и материални ресурси, както и на периодите и географските зони, където тези ресурси трябва да се използват.
5. Държавите-членки съобщават на Комисията до 1 април всяка година имената на инспекторите и инспекционните кораби, които възнамеряват да включат в схемата през следващата година. Въз основа на тази информация Комисията изготвя, в сътрудничество с държавите-членки, прогнозен план за участието на Общността в схемата всяка година, който изпраща на секретариата на ICCAT и на държавите-членки.
Член 30
Програма за национални наблюдатели
1. Всяка държава-членка гарантира обезпечаването с наблюдатели на своите кораби за улов с дължина над 15 m, извършващи активен риболов на червен тон, най-малко за:
а)
20 % от своите активни кораби за улов с мрежа гъргър и с дължина между 15 m и 24 m;
б)
20 % от своите активни пелагични траулери;
в)
20 % от своите активни кораби за улов с парагада;
г)
20 % от своите активни кораби с подхранка;
д)
100 % по време на прибиране на улова на риба от капаните за риба тон.
2. До действителното прилагане от страна на ICCAT на програмата за регионални наблюдатели, посочена в член 31, всяка държава-членка гарантира присъствието на национален наблюдател:
а)
на всички активни кораби за улов с мрежа гъргър с дължина над 24 m;
б)
на всички активни кораби за улов с мрежа гъргър, участващи съвместни риболовни операции, без оглед на дължината на кораба. Националният наблюдател присъства по време на риболовната операция.
3. Задачите на наблюдателя са по-конкретно следните:
а)
да следи дали корабът за улов отговаря на условията от настоящия регламент;
б)
да записва и докладва информация за риболовната дейност, която inter alia включва следното:
i)
размера на улова (включително прилова), което включва и разпределението по видове, като задържаните на борда или изхвърлените мъртви или живи;
ii)
зоната на улова с ширина и дължина;
iii)
измерване на усилието (например броя набори, броя куки и др.), както е определено в оперативното ръководство на ICCAT за различните съоръжения;
iv)
датата на улова;
в)
наблюдават и оценяват улова, а така също проверяват вписаното в бордовия дневник;
г)
да следи и записва кораби, които може да извършват риболовни дейности в нарушение на мерките на ICCAT за опазване.
Освен това наблюдателят извършва научна работа, като събиране на данни по задача II, както е определено от ICCAT, когато се изисква от ICCAT, въз основа на инструкциите от Постоянния комитет за изследвания и статистика на ICCAT.
4. При изпълнението на тези изисквания към наблюдателите държавите-членки:
а)
осигуряват представително времево и пространствено покритие, за да гарантират, че Комисията получава адекватни и подходящи данни и информация за улова, усилието и другите научни и управленски аспекти, вземайки предвид характеристиките на флотите и видовете риболов;
б)
осигуряват надеждни протоколи за събиране на данни;
в)
следят за това, наблюдателите да бъдат правилно обучени и одобрени преди разполагането им;
г)
гарантират, доколкото е практически възможно, минимални нарушения на дейността на кораби, извършващи риболов в зоната на Конвенцията.
5. До действителното прилагане от страна на ICCAT на програмата за регионални наблюдатели, посочена в член 31, всяка държава-членка, под чиято юрисдикция е рибното стопанство за угояване или отглеждане на червен тон, осигурява присъствието на наблюдател по време на всички операции за поставяне в клетка и прибирането на улова на риба от стопанството.
Член 31
Програма за регионални наблюдатели на ICCAT
1. Всяка държава-членка осигурява присъствието на наблюдател на ICCAT на борда на:
а)
всички кораби с мрежа гъргър с дължина над 24 m през целия риболовен сезон;
б)
всички кораби с мрежа гъргър, участващи в съвместни риболовни операции, независимо от тяхната дължина. Наблюдателят на ICCAT присъства по време на риболовната операция.
На корабите с мрежа гъргър, посочени в букви а) и б), на борда на които няма регионален наблюдател на ICCAT, не се позволява да извършват риболов или да извършват дейности по отношение на риболова на червен тон.
2. Всяка държава-членка, под чиято юрисдикция е рибното стопанство за угояване или отглеждане на червен тон, осигурява присъствието на наблюдател на ICCAT по време на всички операции за поставяне в клетка и прибирането на улова на риба от стопанството.
Наблюдателят на ICCAT има по-специално следните задачи:
а)
да наблюдава и контролира съответствието на операциите в стопанството съгласно членове 4a, 4б и 4в от Регламент (ЕО) № 1936/2001;
б)
да утвърждава посочения в член 24 доклад за поставяне в клетки;
в)
да извършва научна дейност, например да събира проби, както се изисква от ICCAT, въз основа на указанията от Постоянния комитет за изследвания и статистика на ICCAT.
г)
на наблюдателите на ICCAT се разрешава достъп до персонала на кораба и на стопанството и до риболовното съоръжение, клетките и оборудването;
Освен това:
д)
при поискване на наблюдателите на ICCAT се разрешава достъп и до следното оборудване, ако същото е налице на корабите, на които са разпределени, с цел улесняване изпълнението на техните задължения, формулирани в точка 4 от приложение VII:
i)
оборудването за спътникова навигация;
ii)
екраните на радара по време на работа;
iii)
електронните средства за комуникация;
е)
на наблюдателите на ICCAT се осигурява настаняване, включително каюта, храна и подходящи санитарни съоръжения, еднакви с тези на командния състав на борда;
ж)
на наблюдателите на ICCAT се осигурява подходящо място на мостика или в кабината на щурмана за писмена работа, както и място на палубата, подходящо за изпълнение на задълженията им във връзка с наблюдението; и
з)
държавите-членки на флага гарантират, че капитаните, екипажът и собствениците на стопанството и кораба не възпрепятстват, не заплашват, не се намесват, не влияят, не подкупват и не извършват опити за подкуп на наблюдател на ICCAT при изпълнение на неговите задължения.
3. Всички разходи, възникнали в резултат от дейността на наблюдатели на ICCAT се поемат от държавите-членки. Държавите-членки начисляват тези разходи на операторите на стопанството и собствениците на кораба с мрежа гъргър.
4. Програмата за регионални наблюдатели на ICCAT, определена в приложение VII, се прилага в Общността.
Член 32
Достъп до видеозаписи
Всяка държава-членка гарантира, че видеозаписите от нейните риболовни кораби и нейните рибни стопанства, включително видеозаписите на операции за прехвърляне и поставяне в клетки, се предоставят на инспекторите и наблюдателите на ICCAT.
Всяка държава-членка, под чиято юрисдикция е рибното стопанство за червен тон, гарантира, че видеозаписите от нейните риболовни кораби и нейните рибни стопанства, включително видеозаписите на операции за прехвърляне и поставяне в клетки, се предоставят на инспекторите и наблюдателите на Общността.
Член 33
Изпълнение
1. Държавите-членки вземат мерки за осигуряване на изпълнението по отношение на риболовен кораб, който плава под техен флаг, когато се установи в съответствие със законодателството им, че корабът не съответства на разпоредбите на членове 4, 7, 8, 9, 17, 18, 19, 20, 21 и 23. В зависимост от тежестта на нарушението и в съответствие с приложимите разпоредби на националното законодателство мерките могат да включват по-конкретно:
а)
глоби;
б)
изземване на незаконното риболовно съоръжение и на незаконния улов;
в)
изземване на съда;
г)
временно спиране на действието или отнемане на разрешението за риболов;
д)
намаление или отнемане на квота за риболов, ако е приложимо.
2. Всяка държава-членка, под чиято юрисдикция се намира рибното стопанство за червен тон, взема мерки за правоприлагане по отношение на това рибно стопанство, когато съгласно законодателството ѝ се установи, че стопанството не съответства на разпоредбите на член 24 и член 31, параграф 2 от настоящия регламент и на членове 4a, 4б и 4в от Регламент (ЕО) № 1936/2001. В зависимост от тежестта на нарушението и в съответствие с приложимите разпоредби на националното законодателство мерките могат да включват по-конкретно:
а)
глоби;
б)
временно изваждане или заличаване от регистъра на рибните стопанства за угояване;
в)
забрана за поставяне в клетки или за пускане в продажба на количества от червен тон.
Член 34
Пазарни мерки
1. В Общността се забраняват търговията, разтоварването на суша, вносът, износът, поставянето в клетки за угояване или отглеждане, реекспортът и трансбордирането на червен тон от източната част на Атлантическия океан и от Средиземно море, който не е придружен от точна, пълна и заверена документация, изисквана съгласно настоящия регламент и Препоръка 08-12 на ICCAT относно програмата за документацията за улова на червен тон.
2. В Общността се забраняват търговията, вносът, разтоварването на суша, поставянето в клетки за угояване или отглеждане, преработката, износът, реекспортът и трансбордирането на червен тон от източната част на Атлантическия океан и от Средиземно море, уловен от риболовни кораби, плаващи под флага на дадена държава, когато тези кораби нямат квота, ограничение върху улова или разпределен дял за риболовно усилие за червен тон от източната част на Атлантическия океан и от Средиземно море, в съответствие с мерките на ICCAT за управление и опазване, възможностите за риболов на държавата на флага са изчерпани или са изчерпани индивидуалните квоти. Въз основа на информацията, получена от секретариата на ICCAT, Комисията уведомява всички държави-членки за изчерпването на квота на ДС.
3. В Общността се забраняват търговията, вносът, разтоварването на суша, преработката, износът от рибни стопанства за угояване или отглеждане, които не отговарят на Препоръка 06-07 на ICCAT за отглеждане на червен тон.
Член 35
Коефициенти на преобразуване
Коефициентите на преобразуване, приети от Постоянния комитет за изследвания и статистика на ICCAT, се прилагат за изчисляване на еквивалентното закръглено тегло на преработения червен тон.
Член 36
Коефициенти на растежа за угояваната или отглежданата риба тон
Държавите-членки определят коефициенти на растежа, които се прилагат за угоявания или отглеждан в техните клетки червен тон и уведомяват Комисията за коефициентите и използваната методика до 15 септември 2009 г. Комисията препраща тази информация на секретариата на ICCAT и на Постоянния комитет за изследвания и статистика на ICCAT.
Член 37
Оценка
Всяка година до 15 септември всяка държава-членка изпраща на Комисията подробен доклад относно прилагането от нейна страна на регламента. Всяка година до 15 октомври Комисията изпраща на секретариата на ICCAT подробен доклад относно прилагането на Препоръка 08-05 на ICCAT.
Член 38
Финансиране
Многогодишният план за възстановяване на ресурсите от червен тон в източната част на Атлантическия океан и в Средиземно море се счита за план за възстановяване по смисъла на член 5 от Регламент (ЕО) № 2371/2002.
ГЛАВА VI
ЗАКЛЮЧИТЕЛНИ РАЗПОРЕДБИ
Член 39
Отмяна на Регламент (ЕО) № 1559/2007
1. Регламент (ЕО) № 1559/2007 се отменя.
2. Позоваванията на отменения регламент се считат за позовавания на настоящия регламент и се четат съгласно таблицата на съответствието в приложение IX.
Член 40
Изменения на Регламенти (ЕО) № 43/2009 и (ЕО) № 1936/2001
1. Членове 92 и 93 от Регламент (ЕО) № 43/2009 се заличават.
2. Член 4а, параграфи 5 и 6 от Регламент (ЕО) № 1936/2001, изменен с Регламент (ЕО) № 869/2004 (10), се заличават.
Член 41
Влизане в сила
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 6 април 2009 година.

Labels: 20
6